
Lauritz Beichmann, rektor og professor i arkitektur ved Norges tekniske høyskole (NTH), var ferdig for dagen. Han hadde slukket lyset på det enorme kontoret, låst den tunge døren, vandret gjennom de lange korridorene og den majestetiske aulaen, og sto på den store steintrappen utenfor høyskolens hovedinngang. Han trakk inn vårluften og så på høyskoleparken, som lå inntullet i mørke. Det var Beichmann som hadde ledet an i arbeidet med å få oppgradert området rundt høyskolen fra ustelt eng og tidligere kirkegård til ren og skjær hagekunst. Nå, i sitt syvogsekstiende år, hadde han begynt å tenke på pensjonisttilværelsen. Men rektor Beichmann hadde viktige ting å utrette ennå.

Beichmann begynte å spasere mot Singsaker – satte stokken bestemt ned i grusen for hvert steg han tok, sindig og majestetisk. Rektor var et velkjent syn for både kolleger og studenter ved høyskolen, og Beichmann var ansett for å være en samlende figur og en som ofte ble spurt til råds på grunn av sin klokskap, men også en som var fryktet av dem han ledet og underviste. Beichmann hadde vært en av de første professorene da høyskolen ble åpnet i 1910. Allerede den gang hadde han vært en ener innen sitt felt, bygningsarkitektur (arkitekturavdelingen var en av de syv avdelingene ved høyskolen). Ingen var blitt overrasket da nettopp Beichmann var blitt rektor noen år senere. Med sitt organisatoriske talent hadde han vært selvskreven. Men professor Beichmann hadde etter hvert fått nok å stri med ved høyskolen. Den siste tiden hadde vært preget av konflikter og diskusjoner der frontene sto steilt mot hverandre, og Beichmann hadde ansvaret for å rydde opp. Ukultur spredte seg som ild i tørt gress, og ukultur fantes det i rikt monn blant både de ansatte og studentene ved NTH. Rektor Beichmann hadde hatt en samtale tidligere denne ettermiddagen som vitnet om nettopp det …

Han tok fatt på skråningen ned mot Brodtkorbdalen. Til venstre for ham lå den påbegynte broen som, når den ble ferdig, ville gå fra høyskolen og over til Singsaker. Under broen, i Christian Fredriks gate, ble det lagt skinner til en ny trikketrasé som skulle ta av fra Elgeseterlinjen nede ved Vollan og gå opp til Ankers gate.

Beichmann strevde seg nedover den siste delen av skråningen, som var sleip og glatt etter en kortvarig regnskur like før. Han satte opp farten idet han nådde bunnen av bakken. Fra mørket kom en raslelyd. Beichmann stoppet brått, og ble stående stille i noen sekunder før han gikk videre. Like før den lange bakken i Eidsvolds gate snublet han i noe på bakken.

Fuglene kvitret rundt ham, en bil ruste voldsomt et stykke oppe i Eidsvolds gate. Han ble stående og se ned på bylten på bakken, pirket i det mellomgråe ullstoffet med stokken.

«Gill!» sa han. «Gill, De må våkne! De kan ikke ligge her. Har De drukket Dem sanseløs igjen nå?»

Men professor Thomas Gill rørte seg ikke. Ansiktstrekkene var en uformelig pøl med gråtoner, og øynene var lukket og munnen fordreid. Dressjakken var ikke kneppet og jakkeslagene var dratt til side sånn at den hvite skjorten var synlig. Skjorten var revet opp, og fra revnen kom det noe mørkt. Beichmann famlet med fingrene og berørte Gill. Fingrene han holdt opp foran seg øyeblikket etterpå var farget røde. Beichmann gikk et stykke bort, sjanglende. Samtidig kom noen gående nedover bakken fra høyskolen. Beichmann ropte etter mannen, som stoppet opp og så forbauset på ham.

«Professor Hjort, det var godt De kom», sa Beichmann. «Det er Gill. Han ligger her i gresset, jeg får ham ikke opp. Han har et sår i brystet og blør fra det. De må hjelpe meg.»

Professor Hjort, en av de fire kjemiprofessorene ved høyskolen, skjøv de runde brillene lenger inn på neseryggen. Han var rød i ansiktet og svetten piplet frem på pannen.

«Blod?» sa Hjort og svelget tungt. «Er De sikker?»

«Se selv», sa Beichmann og grep Hjort i armen. Motvillig ble den stutte kjemiprofessoren dratt nærmere. Hjort ble stående og se på bylten. Rødmen forsvant fra ansiktet, det ble blekt. Beichmann bøyde seg ned og klemte rundt Gills håndledd. «Ingen puls», sa han forbauset.

«Er han død?» sa Hjort med brusten stemme.

«Jeg tror det», svarte Beichmann. «Han må ha mistet mye blod.» Beichmann reiste seg opp igjen. «Løp tilbake og ring til min lege, doktor Kindt. Si at han må komme oppover så fort han kan. Hils ham fra meg og forklar situasjonen.»

Professor Hjort løp det kroppen hans var god for.

*

Ved et skrivebord i det innerste av de to detektivrommene i politikammeret satt en høyreist mann som prøvde å treffe de riktige bokstavtastene på skrivemaskinen med pekefingrene. Han hadde kortklipt hår som begynte å bli tynt på issen, og var innehaver av kammerets flotteste mustasje. Vinduene som vendte mot torvet, var åpne – det suste svakt fra kveldslivet i byen. Viserne på vegguret viste at klokken var ti. Et hode dukket opp i døråpningen.

«Det er funnet en død mann oppe i Brodtkorbdalen», sa vakthavende overkonstabel og leverte oppdagelsesbetjent Gjervan et papirark. «Virker mistenkelig», sa overkonstabelen og gikk ut i vaktrommet igjen.

Oppdagelsesbetjent Gjervan dro pekefingeren over mustasjen og leste det som sto på arket. En professor Hjort hadde ringt inn og fortalt at han og rektor ved den tekniske høyskolen hadde funnet en kollega, professor Gill, ille tilredt. Doktor Kindt, som var blitt tilkalt, hadde konkludert med at professor Gill var død, antakelig som følge av et knivstikk øverst i magen, og at politiet måtte varsles. Gjervan lente seg tilbake i stolen og strakte armene i været så det knakte i ryggsøylen. Smerten ilte ned i bena. Det ble verre og verre med disse kveldsvaktene, tenkte han. Heldigvis kom det til å bli færre av dem når han avanserte. Og avansement kunne det være utsikter til nå, i og med at politimester Jelstrup tenkte å gå av og overbetjent Bergmanns helse skrantet. Tiden fikk vise. Han så på arket igjen. Brodtkorbdalen, ja. Det hadde ikke vært få rovmord der oppe de siste årene. Kombinasjonen av at stedet lå avsidesliggende til og at formuende trondhjemmere brukte dalen som snarvei mellom høyskoleplatået og Singsaker, gjorde at mange ble frastjålet eiendeler der. En sjelden gang endte tyveriene i drap, sånn som denne gangen – formodentlig. Vel, han fikk samle troppene og ha seg oppover. Kanskje rakk de å bli ferdige i rett tid sånn at det var mening i å vende nesen hjem i noen timer.

Ut av den første politibilen klev oppdagelsesbetjent Gjervan, staselig og rank i ryggen, etterfulgt av den litt tykkfalne politilegen – doktor Becker – og en tynn og hengslete mann med glattbarbert ansikt – fotografen. Ut av den andre bilen steg en liten mann med tannbørstebart – teknikeren – og to konstabler. Konstablene plasserte seg henholdsvis rett ovenfor og rett nedenfor åstedet, og skjøv nysgjerrige tilskuere på behørig avstand. Teknikeren tok umiddelbart til med å undersøke bakken i lyset fra en lommelykt, og fra fotografens kamera blinket det iherdig. Doktor Becker undersøkte liket, også han med lommelykt. Maskineriet ved en drapsetterforskning var i gang, stillferdig og metodisk. Gjervan gikk frem og tilbake og overvåket det hele med hendene på ryggen, og forsøkte å fremstå tålmodig. Han hadde plassert Beichmann og Hjort sammen med de nysgjerrige tilskuerne, og bylegen Kindt hadde snakket noen ord med Becker før han var blitt dimittert. Uten tvil rovmord, tenkte Gjervan. Bare teknikeren og Becker kunne gjøre seg ferdige nå, så kunne de ta kvelden. De fikk kalle inn gamle kjenninger til avhør i morgen, så var vel saken løst før lunsj.

«Ett eller noen få knivstikk nederst i brystet», ropte Becker til Gjervan, som fortet seg bort til legen. «Rett inn i hjertet», fortsatte Becker. «Hjerteposen må ha revnet og hjertemuskelen er antakelig perforert. Bevisstløsheten slo inn i løpet av få sekunder.»

«Type kniv?» spurte Gjervan.

«Stort knivblad», svarte Becker. «Jeg vet mer etter obduksjonen, men dette er ikke gjort med en liten brevåpner, for å si det sånn.»

«Utmerket. De ringer meg når obduksjonen er gjort?»

«Omgående.»

Gjervan gikk bort til teknikeren, som allerede holdt på å pakke sammen etter å ha samlet prøver fra bakken og klærne på liket. Sigaretter, tekstilfibre, biter av papir, Gills dokumentmappe og innholdet i avdødes lommer var samlet inn og befant seg nå i poser og reagensrør.

«Noe som peker i en bestemt retning?» spurte Gjervan.

«Foreløpig ikke, oppdagelsesbetjent», svarte teknikeren kvikt. «Et par av sigarettstumpene virker å være temmelig ferske, men jeg må undersøke dem nærmere når vi er tilbake på kammeret. Vet De om avdøde røkte?»

«Ingen anelse. Kollegene som fant ham, kan sikkert svare på det; vi får avhøre dem før det blir natt.» Gjervan gløttet bort på Beichmann og Hjort, som sto ved siden av konstabelen. «Det finnes visstnok også en søster som vi må snakke med», fortsatte Gjervan. «Hun bor like oppi her, i brorens hus.» Gjervan så seg rundt. I mørket var Brodtkorbdalen et ypperlig sted å utføre et ran på, men mange brukte den som snarvei og det kjørte biler i nærheten, så risikoen for å bli oppdaget var overhengende, særlig i den nederste delen hvor de nå sto. En del navn på kriminelle gjengangere i byen rant Gjervan i hu – løse kanoner på dekk som i alkoholrus mistet det lille vettet de hadde. Han ristet på hodet og gikk bort til Beichmann og Hjort, som hadde fulgt ham med engstelige blikk. Han fikk avhøre dem på stedet, så kunne de alle sammen snart dra hjem.

Etter at avhørene var over og avdøde kjørt bort, bega Gjervan seg oppover mot Gills villa, som lå i Tidemands gate, rett opp for Brodtkorbdalen. Søsteren måtte varsles om brorens død, og hun måtte formelt identifisere ham. Idet han forlot åstedet, snudde Gjervan seg og forsikret seg om at ingenting var glemt, og at en av konstablene ble stående igjen som vakt.

Gjervan dro lakenet vekk fra den døde kroppen som lå på obduksjonsbordet i sykehusets likhus. Han så på kvinnen som sto ved sin side. Hun presset et lommetørkle mot munnen. De utstående øynene var tårevåte og kinnbena røde. Det krøllete grå håret under den lille hatten var i uorden – den grønne ullkåpen hadde en gang vært siste mote, men var nå avleggs og hadde flere hull. En finere frøken som antakelig var sparsommelig av seg, tenkte Gjervan. Han hadde en tante som var likedan: Godt gift og med penger nok til å kjøpe hva det skulle være, men hun brukte aldri penger på noe nytt før det var helt nødvendig. Overlæret på skoene var slitt, strømpene var hullete og kjolene hadde flekker det var umulig å fjerne – alt hadde vært tidens mote for ti-femten år siden. Frøken Gill var akkurat sånn.

«Er dette Deres bror?» spurte han.

«Ja», svarte frøken Gill og vaklet. Gjervan geleidet henne bort til en stol. Det sterke lyset fra taklampen la et grelt skjær over rommet, som om det i desperasjon hadde tatt opp kampen mot mørket som trengte seg inn utenifra.

«Takk, frøken Gill. Jeg skjønner at dette er en påkjenning for Dem, men det er viktig at det ikke er noen tvil om avdødes identitet. Skal jeg ringe etter en bil til Dem? Jeg må snakke mer formelt med Dem, men det kan vente til i morgen.»

Frøken Gill ristet på hodet. «La oss bli ferdige», sa hun.

«Ja vel», sa Gjervan og tok opp en notisbok fra jakkelommen. «Deres fulle navn?»

«Louise Leonora Gill.»

«Alder.»

«Jeg er født første juledag i 1866.»

«Hvor?»

«I Horten.»

Det forklarte den smale talemåten, tenkte Gjervan.

«Og Deres bror, når og hvor ble han født?»

«16. april 1869, også i Horten. Vi bodde der i hele oppveksten. Min bror flyttet etter hvert inn til Kristiania, mens jeg ble boende hos våre foreldre.»

«Deres bror studerte i hovedstaden?»

«Ja, og etter hvert dro han til Tyskland.»

«Hvordan havnet dere begge i Trondhjem?»

«Min bror ble tilbudt stilling ved NTH kort tid etter at høyskolen åpnet. Han var ugift og hadde bruk for noen som kunne stelle i huset. Jeg var også ugift, og mor og far var døde for flere år siden. Jeg hadde ikke noe bedre å gjøre, så jeg reiste opp hit med ham.»

«Og har siden stelt i hans hus og hjem?»

«Ja, min bror sørget for det økonomiske, jeg for det praktiske.»

«Snakket De med Deres bror i dag?»

«Ja, vi spiste frokost før han gikk til høyskolen.»

«Når?»

«Han forlot huset kvart på åtte.»

«Oppførte han seg som normalt?»

Frøken Gill tenkte seg om. «Tja, han hadde litt forskjellig å tenke på. Våren har vært strevsom for ham, og han bekymret seg ofte over et eller annet på høyskolen. Det kunne være studenter som ikke hang med eller diskusjoner med kolleger. Han var ofte stille ved frokostbordet. Det var han også i morges.»

«Sa han hva han skulle gjøre i dag?»

«Nei, men han skulle undervise studenter, antar jeg. Han holdt ofte forelesninger og bisto studentene i forsøkslaboratoriene. Nå i eksamensperioden stilte han seg tilgjengelig til alle døgnets tider. Studentene blir så fortvilte når det nærmer seg eksamen, skjønner De, og Thomas hadde titt og ofte gråtkvalte studenter på døren og i telefonen.»

«Så det at han var stille ved frokostbordet var ikke ekstraordinært?»

«Nei, i hvert fall ikke de siste par månedene. Jeg har en mistanke om at det lå noe mer bak hans forknytte oppførsel, for det var egentlig ikke likt ham. Thomas pleide alltid å være så lett og lystig, forstår De, ikke en bekymring i livet. Men denne våren har vært annerledes …»

«Skulle han treffe noen i dag?»

«Han traff så mange gjennom en dag. Hadde det vært noe ekstraordinært ville han ha nevnt det for meg, men det gjorde han ikke. Vi var meget fortrolige.»

Gjervan tenkte at det var mye han aldri hadde nevnt for sine to eldre søstre gjennom livet. Kunne Thomas Gill ha hatt hemmeligheter han holdt skjult for søsteren? Til tross for hennes tilsynelatende klokketro på at han hadde betrodd henne alt?

«Pleide han å være sen om kveldene?» fortsatte Gjervan. «Vi antar at han var på vei hjem da han ble drept.»

«Ja, det var ikke uvanlig. Det hendte at han overnattet på kontoret også, han har en liten sofa der som det går an å ligge på.»

«Pleide han å gå gjennom Brodtkorbdalen på vei hjem?»

«Ja, han tok som regel snarveien tvers gjennom dalen og opp skråningen til villaen vi bor i.»

«Tidemands gate 31, om jeg ikke husker feil?»

«Riktig.»

«Hendte det at han gikk ned til Eidsvolds gate og oppover til Tidemands gate derfra?»

«Ja, det hendte, men han foretrakk snarveien, særlig når han var sent ute, som i kveld. Det går en liten sti oppover skråningen, forstår De. Den er bratt og ulendt, men Thomas var sprek og hadde ikke noe problem med å klare den.»

«Ble De bekymret da han ikke hadde kommet hjem i kveld?»

«Sant å si, ble jeg det, ja. Vi pleide å spise middag klokken seks, og hvis han kom senere enn det, ringte han alltid.»

«Men i kveld ringte han ikke? Og dere hadde heller ikke avtalt noe ved frokostbordet?»

«Nei, og maten ble kald. Jeg ringte til kontoret, men ingen svarte. Etter en stund gikk jeg over til høyskolen og forsøkte å finne ham, men han var ikke å se. Ingen av dem jeg møtte hadde sett ham heller, så jeg ruslet hjem igjen. Jeg lurte fælt på hva jeg skulle gjøre. Og så ringte De.»

«De la ikke merke til noe ved åstedet da De gikk for å lete etter ham?»

«Jeg gikk ikke gjennom dalen, jeg gikk rundt – på oversiden. Jeg er ikke like sprek som min bror, dessverre.» Hun smilte vemodig.

«Takk, frøken Gill. Jeg kontakter Dem hvis det dukker opp nye opplysninger. Skal jeg ordne med skyss til Dem?»

Frøken Gill reiste seg, kastet et blikk bort på liket av broren og sa: «Nei takk, jeg vil gjerne gå.»

*

«Meget dypt», sa doktor Becker og målte antall centimeter på sonden som han nettopp hadde trukket ut fra professor Gills bryst. Han la sonden fra seg i et pussbekken og tørket hendene på frakken. Oppdagelsesbetjent Gjervan så bistert på ham og liket. Det var mye blod både på Beckers frakk og på obduksjonsbordet.

«Langt knivblad, altså?» sa Gjervan.

«Meget langt … og skarpt. Kuttet er særdeles pent og presist. Jeg trodde en stund at det kunne være flere kutt, men det er ett enkelt målrettet hugg.»

«En kirurg i pengenød som sper på inntektene ved å rane uskyldige ofre?» foreslo Gjervan, og lo.

«Eller kanskje en overarbeidet politilege», repliserte Becker. «Lønnen jeg får for dette er latterlig. Hadde det ikke vært for at jeg fant arbeidet ytterst interessant …» Han så bebreidende på Gjervan over brilleglassene.

«De hadde blitt en fryktelig morder, Becker – umulig å få has på. Kultiverte drapsmenn i pene dresser er de verste.»

«Å ja, De må passe Dem, Gjervan. Nå vel. Ett dypt kutt, det er det hele. Ingen andre tegn til skade, bortsett fra et par gamle brudd i henholdsvis kragebenet og en underarm, men disse er flere år gamle. Han er ikke blitt operert tidligere, og har ingen åpenbare tegn til alvorlig sykdom, kun aldersadekvate forandringer i hjerte og lunger. Leveren er noe fettrik og det luktet alkohol av liket da jeg undersøkte det på åstedet. Overdrevent alkoholforbruk over tid, med andre ord, persisterende frem til død. Nikotinflekker på høyre peke- og langfinger, så han røkte sigaretter – og var høyrehendt. Jeg tar prøver fra de sedvanlige væsker og organer, men gjør ikke analyser på disse med mindre det er et ønske fra dere.»

«Dette ser ut som et rovmord, synes De ikke? Jeg kan ikke se at det har noe for seg å bruke tid og krefter på analyser. Vi får garantert en tilståelse så fort vi finner rett mann.»

«Som De vil. Jeg er ikke uenig med Dem. De vet uansett hvor jeg er hvis De ombestemmer Dem. Fra det ene til det andre: Hvordan går det med overbetjent Bergmann? Han er syk, hører jeg?»

«Ja, noe med magen, visstnok, jeg vet ikke mer enn det. De kjenner jo Bergmann – mest brumming og få ord. Fruen kjenner fru Bergmann, og har fått høre at han skal opereres ved Rikshospitalet i begynnelsen av juni. Så får vi se hvordan det går.»

«Tiden får vise hvordan det går med oss alle», sa Becker ettertenksomt og nikket. «Jeg får avslutte for kvelden», sa han og gikk bort til den døde igjen. Gjervan sa god natt og forlot likhuset.

